Síðastliðinn laugardag var Hönnubúð , ný verslun í Reykholti í Borgarfirði , opnuð . Hún er til húsa þar sem áður var verslunin Vegbitinn , en henni var lokað síðasta haust . Það eru hjónin Jóhanna Sjöfn Guðmundsdóttir og Hörður Guðmundsson sem reka verslunina en húsnæðið er í eigu N1 sem hefur þar sjálfsafgreiðslustöð fyrir eldsneyti . “ Við ætlum að hafa hér til sölu matvöru , sælgæti , pylsur og gos . Þá eru olíuvörur fyrir bílinn og helsti búnaður fyrir ferðafólk meðal þess sem í boði verður . Hér er mikið gegnumrennsli af ferðafólki og margir íbúar sem vilja að hér sé rekin matvöruverslun . Við erum því bjartsýn á að rekstur sem þessi eigi að geta gengið ágætlega , ” segir Jóhanna Sjöfn . Sjálf er Hanna úr sveitinni og starfaði á árum áður við afgreiðslu í versluninni Bitanum og þekkir því vel til . Hún ásamt manni sínum og börnin hafa undanfarin ár búið og starfað í Noregi en eru nýflutt heim . En hvað fær þau til að koma heim nú þegar margir Íslendingar eru einmitt á förum til útlanda , meðal annars margir til að freista gæfunnar í Noregi ? “ Það er mjög gott að búa og starfa í Noregi en fjölskylduna vantaði . Því leitaði hugurinn heim og þegar þetta tækifæri bauðst ákváðum við að taka sénsinn að verslun sem þessi gengi í Reykholti . Ég hef trú á að ferðaþjónusta sé vaxandi hér í Borgarfirði og það verði mikill gestagangur í sumar , ” segir Hanna . Formlegur opnunartími Hönnubúðar verður frá klukkan 10 til 22 alla daga og lengur ef umferð er mikil .